Afrikaans: Hierdie artikel onderneem ’n oorsig van die historiese en kontekstuele faktore wat aanleiding gegee het tot die verandering van ’n nagraadse LL.B graad tot die voorgraadse LL.B. Dit is tydig om te oorweeg of daar uitvoering gegee is aan die redes ter motivering van die verandering. Hierdie redes sluit in die bevordering van verteenwoordiging (‘representivity’) in die regsprofessie, en om die koste verbonde aan die verkryging van ’n regsgraad te verminder. Sistemiese en strukturele kenmerke van post-apartheid Suid-Afrika, welke kenmerke die erfenis van ongelyke onderwysvoorsiening, wye sosio-ekonomiese gapings en ’n verdeelde regsberoep reflekteer, belemmer steeds pogings om ongelykheid aan te spreek. ’n Onsuksesvolle onderwysstelsel, voortdurende armoede, en die onvoorbereide aard van toenemende getalle studente wat toegang verkry tot tersiêre onderrig genereer data wat dui op hoë druipsyfers (veral vir swart studente) en uiters kommerwekkende lae vlakke van sukses vir studente by tersiêre instellings. Ontevredenheid onder belanghebbendes aangaande die kwaliteit van gegradueerdes in die regte dra by tot die huidige onsekerheid oor hoe regsonderrig mees doeltreffend verbeter kan word. Beide die totstandkoming van ’n nuwe Ministerie vir Hoër Onderwys en ’n navorsingsprojek oor die effektiwiteit van die regskurrikulum deur die Raad op Hoër Onderwys beloof die moontlikheid van buigsaamheid en verandering in die toekoms.